Talous- ja sosiaalikomitean lausunto aiheesta "Ehdotus neuvoston suositukseksi naisten ja miesten tasapainoisesta osallistumisesta päätöksentekoon"

(96/C 204/08)

Neuvosto päätti 30. tammikuuta 1996 Euroopan yhteisön perustamissopimuksen 198 artiklan mukaisesti pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut sosiaali-, perhe-, koulutus- ja kulttuuriasiain jaosto antoi lausuntonsa 12. huhtikuuta 1996. Esittelijänä oli Briden Twist.

Talous- ja sosiaalikomitea hyväksyi 335. täysistunnossaan (huhtikuun 24. päivän kokouksessa) enemmistön äänin seuraavan lausunnon. Äänestyksessä annettiin 102 ääntä puolesta, 3 ääntä vastaan ja 9 pidättyi äänestämästä.

1. Yleistä

Komitea kannattaa ehdotusta neuvoston suositukseksi seuraavin kommentein.

1.1. Vaikka ehdotus ei täytä oikeutettuja odotuksia yhdenvertaisesta osallistumisesta päätöksentekoon, se antanee kuitenkin virikkeitä yhtenäiselle ja laajalle sukupuoltenväliselle tasa-arvostrategialle "mainstreaming"-periaate ja kiintiökysymys mukaan lukien (). Tässä yhteydessä mainittakoon Pekingin toimintaohjelma (jonka hyväksyi 186 valtiota) sekä Essenin ja Cannesin huippukokousten tasa-arvopäätökset. Neuvoston suosituksessa tulisi ottaa huomioon myös tarve säilyttää tasa-arvoisen osallistumisen tavoite Euroopan unionin tulevassa perussopimuksessa.

1.2. Suosituksessa etsitään strategioita ja toimintatapoja ennemminkin tasapainoisen edustuksen edistämiseksi kuin sen takaamiseksi. Komitea kehottaa jäsenvaltioita kuitenkin asettamaan selviä tavoitteita erityisine toimintatapoineen, järjestämään laajapohjaisia valistuskampanjoita sekä tiivistämään yhteistyötä yhteiskunnallis-ammatillisten organisaatioiden kanssa päätöksenteon tasa-arvoisuuden edistämiseksi konkreettisesti. Tavoitteiden toteuttamista tulee tukea sopimalla aikatauluista ja muista valvonta- ja arviointimekanismeista. Myönteisiä toimia voidaan korostaa tekstissä enemmän.

1.3. Myönteiset toimet ovat erityisen tarpeen koulutuksen alalla. Komissio on oikeassa arvostellessaan päätöksenteossa vallitsevaa sukupuoltenvälistä epätasapainoa päätöksenteossa, joka johtuu "koulutuksella" luoduista naisten ja miesten "stereotyypeistä". Ehdotuksessa ei kuitenkaan käsitellä riittävästi kysymyksen perustaa, joka on kulttuurisidonnainen. Asenteiden on muututtava. Positiiviset toimet kouluttautumisen edistämiseksi, objektiivinen ammatinvalinnanohjaus sekä tyttöjen ja naisten nykyistä paremmat mahdollisuudet työpaikkojen valinnassa ovat olennaisia tekijöitä, jos naiset halutaan saattaa tasa-arvoiseen asemaan talouden, yhteiskuntaelämän, politiikan ja kulttuurin alalla ja integroida työmarkkinoille tasavertaiselta pohjalta. Samoin on tärkeää rohkaista poikia ja miehiä "perinteisesti" naisvaltaisille aloille.

1.4. Vaikka naisten osallistumiselle päätöksentekoon sekä miesten ja naisten kaikille yhteiskunnan tasoille ulottuvalla tasapuolisella vastuunkantamisella on yhteytensä, komission ehdotuksessa ei korosteta tarpeeksi tarvetta rohkaista miehiä osallistumaan entistä enemmän kodin velvollisuuksiin. OECD:n ehdottamaa ja komissaari Pádraig Flynnin äskettäin hyväksymää uuden "sukupuolisopimuksen" () käsitettä tulee korostaa. Komitea toivoo suositukseen myös mainintaa konkreettisista toimista koskien lastenhoitoa ja muita työ- ja perhe-elämän tasa-arvoa edistäviä toimia ().

1.5. Niinpä suosituksessa tulisi viitata myös "työllisyyteen" sekä työn organisointiin ja työaikaan. Samoin tulisi käsitellä työmarkkinoiden eriytymistä, eripalkkaisuutta, eriarvoisia ylenemismahdollisuuksia ja urarakenteita sekä naisten työn tilapäistymistä, mikäli työmarkkinoiden päätöksentekoa hallitsevaa perinteistä miehistä kulttuuria halutaan muuttaa.

2. Erityistä

2.1. Ehdotuksen 1 kohdassa tulisi viitata uuteen "sukupuolisopimuksen" käsitteeseen. Siinä tulisi käsitellä erityisesti myös työllisyyttä ja kamppailua työmarkkinoiden eriytymistä vastaan sekä työ- ja perhe-elämän yhteensovittamisen mahdollistavien toimien ohella uusien työaikajärjestelyjen helpottamista.

2.2. Kohdassa 2 tulisi korostaa tarvetta luoda kouluun ja koulutukseen sensitiivinen ilmapiiri, joka koskee oppikirjojen ja opintosuunnitelmien lisäksi erityisesti koulutuksen saamista ja valintaa.

2.3. Kohdassa 3 ei tulisi keskittyä vain tilastotietojen passiiviseen ja massiiviseen tuottamiseen. Jäsenvaltioiden hallitusten ja komission tulisi sen sijaan osoittaa yhteiskunnallisia trendejä ja yrittää selittää, miten ja miksi naisten osuutta työllisyydessä, korkeissa tehtävissä sekä päätöksenteossa on joissakin tapauksissa voitu oleellisesti kasvattaa.

2.4. Kohdassa 4 tulisi osoittaa, että naisten aliedustus poliittisissa ja muissa edustuksellisissa elimissä on demokratian perushaaste. Kyseisen demokratiavajeen korjaamiseksi tarvitaan selviä tavoitteita asianmukaisine aikatauluineen, valvontatoimenpiteineen sekä arviointimenettelyineen.

2.5. Jäsenvaltioiden hallituksia rohkaistaan tiiviissä yhteistyössä yhteiskunnallisammatillisten organisaatioiden ja kansalaisjärjestöjen kanssa nimittämään talous- ja sosiaalikomiteaan lisää naisia. Hallitusten tulisi nimittää lisää naisia myös muihin vastaaviin EU:n toimielimiin ja laitoksiin.

2.6. Kolmen vuoden kuluessa annettava yksittäinen arvio suosituksen täytäntöönpanosta ei riitä. Arvioinnin tulee olla jatkuvaa ja sen tulee perustua säännöllisesti ajantasaistettuihin tietoihin.

Bryssel, 24. huhtikuuta 1996.

Talous- ja sosiaalikomitean puheenjohtaja

Carlos FERRER

() Ks. myös KOM(96) 67 lopull., 21. 2. 1996.

() "Women and structural changes", Pariisi, OECD, 1991.

() Ks. esim. asiakirja EYVL N:o C 39, 12. 2. 1996, s. 39, 2.3 kohta "Kolmas tavoite: Naiset ja miehet sekä työn ja perhe-elämän yhdistäminen".